91 sydkoreanere, der tidligere var erklæret raske, er blevet testet positive igen med coronavirus.

Det oplyser de sydkoreanske myndigheder fredag aften, skriver nyhedsbureauet Reuters.

Jeong Eun-kyeong, der er direktør for Centeret for Sygdomsbekæmpelse- og Forebyggelse (KCDC), sagde ved en briefing, at der er større sandsynlighed for, at virusset er blevet "genaktiveret", end at patienterne er blevet smittet igen.

At flere er blevet testet positive igen inden for så kort tid, tyder på, at virusset varer ved længere, end vi troede. Son Young-rae, talsmand for sundhedsministeriet.

Landets sundhedsmyndigheder siger dog samtidig, at det stadig er uklart, hvad der præcis er årsag til udviklingen.

KCDC har sendt et hold til millionbyen Daegu for at undersøge sagen, skriver The Telegraph.

Daegu, der ligger midt inde i landet, er den by i Sydkorea, der har været hårdest ramt af virusset. Over halvdelen af landets bekræftede smittetilfælde stammer herfra.

Fremhævet som succes

Sydkorea har været et af de steder, som flere har fremhævet som en succeshistorie i forbindelse med at nedkæmpe og neddæmpe smitten.

I de første måneder testede de blandt andet meget intensivt, og via en app kunne indbyggerne hjælpe myndighederne med at følge virussets spor.

Læs også : Ny app skal finde corona-smittede uden overvågning

I fredags blev der rapporteret om 27 nye tilfælde af coronasmitte i landet, det laveste antal siden slutningen af februar. Det samlede dødstal er på 211.

Så selvom tallene har været lave for Sydkorea, skaber nyheden om de 91 sydkoreanere frygt for en ny bølge af smitte.

- At flere er blevet testet positive igen inden for så kort tid, tyder på, at virusset varer ved længere, end vi troede, siger Son Young-rae, der er talsmand for sundhedsministeriet, til den engelske avis Financial Times.

Verdenssundhedsorganisationen WHO siger lørdag til Reuters, at man følger situationen i Sydkorea tæt, og at man arbejder sammen med de lokale myndigheder på at få mere information om tilfældene.